كتعيش الممثلة الأسترالية نيكول كيدمان وسط ضجة كبيرة بعدما علنات أنها غادي تلعب دور الممثلة الكوميدية الميريكانية لوسيل بول . بمجرد ما تحطات لابوند أنونص ديال الفيلم ، ناضو بعض المحبين ديال لوسيل بول وقالو أن كيدمان “كتسيئ” للرمزية ديال الأسطورة الراحلة لوسيل. بنت الكوميدية الميريكانية لوسيل أرناز خرجات قبل في فيديو وقالت أن نيكول كيدمان ماكتشبه لماماها فوالو، وماكتضحكش بحالها، ولكن زادت كَالت أنها غادي تسنى حتى تتفرج فالفيلم وتحكم من بعد. وفعلا من بعد شافت الفيلم ورجعات دارت فيديو آخر كتشكر فيه نيكول كيدمان والممثل الإسباني خافيير بارديم و كل فريق الفيلم وقالت أنه عجبها و بللي كلشي خدم مزيان على هاد الفيلم اللي عطا صورة زوينة على الوالدة ديالها و كل عائلتها ومحيطها، كيف كانت كتعيش وقتها. وفاللخر نصحات أرناز المهتمين بهاد القصة والمحبين ديال ماماها، خصوصا اللي كانو كاعيين فاللول وماعجبهومش الحال حيت كيدمان غاتلعب دور لوسيل بول، نصحاتهم باش يتفرجو فالفيلم بمجرد مايخرج حيت زوين وممتع. 
المعجبين ديال الكوميدية لوسيل بول كاعيين حيت نيكول كيدمان لعبات شخصيتها ففيلم جديد – فيديوهات